Felix Auger-Aliassime s-a calificat în finala turneului ATP 1000 de la Madrid, după ce Jiri Lehecka, a abandonat invocând probleme medicale.
Este al treilea abandon de care profită Felix (23 de ani, 35 ATP), după ce a câştigat pe teren un singur meci din ultimele trei, cel din optimi, cu Casper Ruud.
Jiri (22 de ani, 31 ATP) s-a lovit la spate în timpul partidei, iar după cel de-al şaselea game, la scorul de 3-3, cehul a cerut să poată pleca la vestiar pentru scurt timp şi a rămas acolo 8 minute.
Revenit pe teren, Lehecka a renunţat la mijlocul celui de-al şaptelea game, la scorul de 30-15 în favoarea lui. A îngenuncheat pe teren, apoi a decis să abandoneze şi a plecat spre fileu, unde Auger-Aliassime l-a îmbrăţişat. Canadianul s-a calificat în finală, unde îl va înfrunta pe Andrei Rublev.